**Ispit iz predmeta Organizacija uprave i socijalnih službi**

**rok 5. svibnja 2020.**

**Ispit se sastoji od pisanog i usmenog dijela.**

**1. Pisani dio ispita**

Pisani dio ispita sastavljen je u obliku kraćih problemskih zadataka formuliranih temeljem ispitne literature, s elementima iz ispitne literature, na osnovu kojih se provjerava znanje studenta te njegovo razumijevanje i povezivanje gradiva.

Pisani test se sastoji od 11 pitanja, a odgovor na svako pitanje boduje se sa 1 ili 2 boda, ovisno o njegovoj kvaliteti. Negativnih bodova nema. Za pozitivan test potrebno je skupiti najmanje 9 bodova (9/22) i imati najmanje 6 točnih odgovora (6/11), što znači da je student na najmanje 6 pitanja dobio 1 ili 2 boda.

Test se piše 55 minuta.

Rezultati će biti objavljeni u srijedu, 6. svibnja 2020., u 20h, na internetskoj stranici Katedre za upravnu znanost te u sustavu Merlin.

**Primjeri pitanja s osnovnim elementima za pozitivni odgovor (moguće su različite formulacije i opširnost istih elemenata sadržanih u ovom primjeru):**

1. Zašto načelo zakonitosti uprave nije bilo relevantno pitanje u predmodernoj upravi?

Jer se smatralo da uprava i monarh na čelu izvršne vlasti ne može pogriješiti budući da mu je, po tada vladajućem ideološkom uvjerenju, vlast proizlazila od Boga, a Bog je nepogrešiv. Zato ni uprava koja postupa po nalozima monarha nije pogrešiva i ne treba joj zakon kao opravdanje njezinog djelovanja.

2. Objasnite odnos ideja javnog menadžmenta i zahtjeva koji proizlaze iz načela zakonitosti uprave?

Novi javni menadžment nastoji osigurati širi prostor autonomnog odlučivanja radi prilagodbe kompleksnim zadacima dok zakonitost strogo ograničava djelovanje uprave u okvire unaprijed donesenih propisa i procedura.

**2. Usmeni ispit**

Svi studenti koji su uspješno položili pisani dio pristupaju usmenom dijelu ispita koji će se održati putem Google Meet aplikacije. Vrijeme usmenih ispita i ispitivač bit će objavljeni zajedno s rezultatima pisanog dijela ispita.